ยันเปิดเผยข้อมูลเครดิตยึดหลักสากล
คณะกรรมการคุ้มครองข้อมูลเครดิตแจงใช้มาตรฐานสากล เจ้าของต้องยินยอม
25 เม.ย. 2560

คณะกรรมการคุ้มครองข้อมูลเครดิตแจงใช้มาตรฐานสากล เจ้าของต้องยินยอมนายรณดล นุ่มนนท์ เลขานุการคณะกรรมการคุ้มครองข้อมูลเครดิต เปิดเผยว่า ตามที่ได้มีการปรับแก้ไข พ.ร.บ.การประกอบธุรกิจข้อมูลเครดิต พ.ศ. 2545 ซึ่งมีผลบังคับใช้เมื่อวันที่ 31 ธ.ค. 2559 คณะกรรมการคุ้มครองข้อมูลเครดิตได้ออกประกาศ 2 ฉบับ ที่มีสาระสำคัญ คือ การให้สมาชิกของบริษัทข้อมูลเครดิต สามารถนำข้อมูลของลูกค้าของตนไปจัดทำแบบจำลองด้านเครดิตได้ โดยข้อมูลดังกล่าวจะไม่มีข้อมูลที่ระบุตัวตนของลูกค้า เช่น ไม่มีชื่อ หมายเลขบัตรประชาชน ที่อยู่ หรือเบอร์โทรศัพท์ และต้องได้รับคำยินยอมจากเจ้าของข้อมูลก่อน โดยในประกาศฉบับที่ 2 ได้กำหนดขั้นตอนและรายละเอียดของการขอความยินยอมจากเจ้าของข้อมูลไว้ด้วยแล้วทั้งนี้ การดำเนินการจะต้องมีมาตรฐานสอดคล้องกับมาตรฐานสากลมีการควบคุมอย่างรัดกุม ซึ่งจะช่วยให้การพิจารณาสินเชื่อและการบริหารความเสี่ยงสินเชื่อของระบบการเงินมีประสิทธิภาพมากขึ้น ซึ่งจะช่วยให้ลูกค้าสามารถเข้าถึงแหล่งสินเชื่อได้ง่ายขึ้นในต้นทุนที่ถูกลงและเป็นธรรมมากขึ้น อีกทั้งจะช่วยให้สถาบันการเงินสามารถออกแบบผลิตภัณฑ์ทางการเงินให้ตรงกับความต้องการของลูกค้ามากขึ้นด้วยนอกจากนี้ คณะกรรมการฯ มีการกำกับดูแลการนำข้อมูลไปใช้ในการจัดทำแบบจำลองด้านเครดิตอย่างเคร่งครัด สำหรับผู้ที่ไม่ปฏิบัติตามจะมีโทษตาม พระราชบัญญัติการประกอบธุรกิจข้อมูลเครดิต พ.ศ. 2545 มาตรา 50 ที่ระบุโทษปรับไม่เกินสามแสนบาท และปรับอีกไม่เกินวันละหนึ่งหมื่นบาทตลอดเวลาที่ยังฝ่าฝืนอยู่หรือจนกว่าจะปฏิบัติให้ถูกต้อง เพื่อให้ประชาชนเกิดความ มั่นใจการดำเนินการเรื่องนี้จะเป็นไปอย่างรอบคอบ รัดกุมเพื่อประโยชน์ของส่วนรวม